CELEX: 32018R0756
Language: el
Date: 2018-05-23 00:00:00
Title: Εκτελεστικός κανονισμός (ΕΕ) 2018/756 της Επιτροπής, της 23ης Μαΐου 2018, για την υποχρεωτική καταγραφή των εισαγωγών βιοντίζελ καταγωγής Αργεντινής

24.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 128/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/756 ΤΗΣ ΕΠΙΤΡΟΠΉΣ
   της 23ης Μαΐου 2018
   για την υποχρεωτική καταγραφή των εισαγωγών βιοντίζελ καταγωγής Αργεντινής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 24 παράγραφος 5,
   Αφού ενημέρωσε τα κράτη μέλη,
   Εκτιμώντας τα ακόλουθα:
   
               (1)
            
            
               Στις 31 Ιανουαρίου 2018 η Επιτροπή, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) («η ανακοίνωση για την έναρξη διαδικασίας»), ανακοίνωσε την έναρξη διαδικασίας κατά επιδοτήσεων όσον αφορά τις εισαγωγές στην Ένωση βιοντίζελ καταγωγής Αργεντινής, κατόπιν καταγγελίας που υποβλήθηκε στις 18 Δεκεμβρίου 2017 από το European Biodiesel Board («ο καταγγέλλων») για λογαριασμό παραγωγών που αντιπροσωπεύουν πάνω από το 25 % της συνολικής ενωσιακής παραγωγής βιοντίζελ.
            
         1.   ΥΠΟ ΕΞΕΤΑΣΗ ΠΡΟΪΟΝ
   
   
               (2)
            
            
               Το προϊόν που υπόκειται σε καταγραφή («το υπό εξέταση προϊόν») είναι μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης, σε καθαρή μορφή ή σε μορφή μείγματος, που επί του παρόντος υπάγονται στους κωδικούς ΣΟ ex 1516 20 98 (κωδικοί TARIC 1516209821, 1516209829 και 1516209830), ex 1518 00 91 (κωδικοί TARIC 1518009121, 1518009129 και 1518009130), ex 1518 00 95 (κωδικοί TARIC 1518009510), ex 1518 00 99 (κωδικοί TARIC 1518009921, 1518009929 και 1518009930), ex 2710 19 43 (κωδικοί TARIC 2710194321, 2710194329 και 2710194330), ex 2710 19 46 (κωδικοί TARIC 2710194621, 2710194629 και 2710194630), ex 2710 19 47 (κωδικοί TARIC 2710194721, 2710194729 και 2710194730), 2710 20 11, 2710 20 15, 2710 20 17, ex 3824 99 92 (κωδικοί TARIC 3824999210, 3824999212 και 3824999220), 3826 00 10 και ex 3826 00 90 (κωδικοί TARIC 3826009011, 3826009019 και 3826009030) και καταγωγής Αργεντινής. Οι εν λόγω κωδικοί ΣΟ και TARIC παρέχονται μόνο για λόγους πληροφόρησης.
            
         2.   ΑΙΤΗΣΗ
   
   
               (3)
            
            
               Στην καταγγελία ο καταγγέλλων ζήτησε αρχικά από την Επιτροπή την καταγραφή των εισαγωγών του υπό εξέταση προϊόντος. Στη συνέχεια, στις 21 Φεβρουαρίου 2018, ο καταγγέλλων υπέβαλε αίτηση καταγραφής σύμφωνα με το άρθρο 24 παράγραφος 5 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου («ο βασικός κανονισμός»). Ο καταγγέλλων υπέβαλε στη συνέχεια πρόσθετα σχόλια και επικαιροποιημένες πληροφορίες, μεταξύ άλλων, στα έγγραφα της 16ης Μαρτίου 2018 και 27ης Μαρτίου 2018 αντιστοίχως. Ο καταγγέλλων ζήτησε να υποβάλλονται σε καταγραφή οι εισαγωγές του υπό εξέταση προϊόντος, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, εφόσον πληρούνται όλες οι προϋποθέσεις που ορίζονται στον βασικό κανονισμό.
            
         3.   ΑΙΤΙΟΛΟΓΗΣΗ ΤΗΣ ΚΑΤΑΓΡΑΦΗΣ
   
   
               (4)
            
            
               Σύμφωνα με το άρθρο 24 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, με την προϋπόθεση ότι πληρούνται όλες οι προϋποθέσεις που ορίζονται στον βασικό κανονισμό. Οι εισαγωγές μπορούν να υποβληθούν σε καταγραφή ύστερα από αίτηση του ενωσιακού κλάδου παραγωγής, η οποία περιλαμβάνει επαρκή αποδεικτικά στοιχεία που να δικαιολογούν αυτή την ενέργεια.
            
         
               (5)
            
            
               Σύμφωνα με τον καταγγέλλοντα, η καταγραφή είναι δικαιολογημένη καθώς υπάρχουν επαρκή αποδεικτικά στοιχεία για πραγματικό και σημαντικό κίνδυνο σοβαρής ζημίας που προκαλείται στον ενωσιακό κλάδο παραγωγής βιοντίζελ από μαζικές εισαγωγές επιδοτούμενου βιοντίζελ μέσα σε σύντομο χρονικό διάστημα, συγκεκριμένα από το 2018 και μετά (δηλαδή μετά την περίοδο της έρευνας, «μετά την ΠΕ»). Ο καταγγέλλων ισχυρίζεται επίσης ότι υπάρχουν επαρκή στοιχεία που αποδεικνύουν ότι πραγματοποιούνται επιδοτούμενες εισαγωγές βιοντίζελ από την Αργεντινή, ότι υφίστανται κρίσιμες περιστάσεις που προκύπτουν από τις εν λόγω επιδοτούμενες εισαγωγές και ότι αρχίζει να υφίσταται ζημία λόγω των επιδοτούμενων εισαγωγών.
            
         
               (6)
            
            
               Η Επιτροπή εξέτασε την αίτηση με βάση το άρθρο 16 παράγραφος 4 του βασικού κανονισμού, το οποίο καθορίζει τις προϋποθέσεις για την είσπραξη των δασμών στις εισαγωγές που καταγράφονται. Η εξέταση εκ μέρους της Επιτροπής έλαβε επίσης υπόψη τις παρατηρήσεις που υπέβαλαν η Camara Argentina de Biocombustibles («CARBIO») στις 21 Μαρτίου 2018 και η κυβέρνηση της Αργεντινής στις 3 Απριλίου 2018, στις οποίες ισχυρίζονταν, μεταξύ άλλων, ότι το αίτημα του καταγγέλλοντος για καταγραφή δεν πληροί τις προϋποθέσεις που ορίζονται στο άρθρο 16 παράγραφος 4 και στο άρθρο 24 παράγραφος 5 του βασικού κανονισμού.
            
         
               (7)
            
            
               Όπως εξηγείται στις αιτιολογικές σκέψεις 8 έως 16, η Επιτροπή έλαβε υπόψη όλα τα έγγραφα που υποβλήθηκαν και εξέτασε κατά πόσον υπάρχουν επαρκή στοιχεία που αποδεικνύουν ότι θα υπάρξουν κρίσιμες περιστάσεις υπό τις οποίες, για το υπό εξέταση προϊόν, προκαλείται ζημία η οποία είναι δύσκολο να αποκατασταθεί, εξαιτίας μαζικών εισαγωγών, σε σχετικά μικρό χρονικό διάστημα, προϊόντος που τυγχάνει αντισταθμίσιμων επιδοτήσεων και κατά πόσον μπορεί να κρίνεται αναγκαία η αναδρομική επιβολή αντισταθμιστικών δασμών στις εν λόγω εισαγωγές, προκειμένου να αποτραπεί η επανάληψη της ζημίας αυτής.
            
         3.1.   Κρίσιμες περιστάσεις υπό τις οποίες οι μαζικές εισαγωγές ενός επιδοτούμενου προϊόντος σε σχετικά μικρό χρονικό διάστημα προκαλούν ζημία, η οποία αποκαθίσταται δύσκολα
   
   
               (8)
            
            
               Όσον αφορά τις επιδοτήσεις, η Επιτροπή έχει στη διάθεσή της επαρκή στοιχεία που τείνουν να αποδείξουν ότι οι εισαγωγές του υπό εξέταση προϊόντος από την Αργεντινή αποτελούν αντικείμενο επιδοτήσεων. Οι εικαζόμενες επιδοτήσεις συνίστανται, μεταξύ άλλων, στα εξής:
               
                           i)
                        
                        
                           παροχές από το Δημόσιο προϊόντων ή υπηρεσιών έναντι μικρότερου από το κανονικό τιμήματος, όπως η παροχή σπόρων σόγιας·
                        
                     
                           ii)
                        
                        
                           κρατικές προμήθειες αγαθών έναντι τιμήματος μεγαλύτερου από το κανονικό και/ή στήριξη του εισοδήματος ή των τιμών, όπως η αγορά βιοντίζελ κατόπιν κυβερνητικής εντολής (Συμφωνία προμήθειας βιοντίζελ)·
                        
                     
                           iii)
                        
                        
                           άμεση μεταφορά πόρων, όπως η παροχή δανείων, και χρηματοδότηση εξαγωγών με προτιμησιακούς όρους, συμπεριλαμβανομένης της προτιμησιακής δανειοδότησης από την Εθνική Τράπεζα της Αργεντινής (Banco de la Nación Argentina)· και
                        
                     
                           iv)
                        
                        
                           κρατικά διαφυγόντα ή μη εισπραχθέντα έσοδα, όπως το σύστημα επιταχυνόμενων αποσβέσεων για τους παραγωγούς βιοντίζελ στο πλαίσιο του νόμου περί βιοντίζελ του 2006, απαλλαγή και αναβολή καταβολής φόρου επί του ελάχιστου τεκμαρτού εισοδήματος για τους παραγωγούς βιοντίζελ, στο πλαίσιο του νόμου περί βιοντίζελ του 2006, και διάφορες τοπικές φορολογικές απαλλαγές.
                        
                     
         
               (9)
            
            
               Τα στοιχεία που αποδεικνύουν τις επιδοτήσεις προσκομίστηκαν στη μη εμπιστευτική έκδοση της καταγγελίας και αναλύθηκαν περαιτέρω στο υπόμνημα για τα επαρκή αποδεικτικά στοιχεία.
            
         
               (10)
            
            
               Υποστηρίζεται ότι τα μέτρα που περιγράφονται στην αιτιολογική σκέψη 8 ισοδυναμούν με επιδοτήσεις διότι συνεπάγονται χρηματοδοτική συνεισφορά εκ μέρους της κυβέρνησης της Αργεντινής ή άλλων περιφερειακών κυβερνήσεων (συμπεριλαμβανομένων των δημόσιων φορέων) και αποφέρουν όφελος στους παραγωγούς-εξαγωγείς του υπό εξέταση προϊόντος. Τα μέτρα υποστηρίζεται ότι περιορίζονται μόνο σε ορισμένες επιχειρήσεις ή κλάδους ή ομάδες επιχειρήσεων και ότι είναι, επομένως, ειδικά και αντισταθμίσιμα.
            
         
               (11)
            
            
               Ως εκ τούτου, τα διαθέσιμα στοιχεία στο στάδιο αυτό τείνουν να καταδείξουν ότι οι εξαγωγές του υπό εξέταση προϊόντος τυγχάνουν αντισταθμίσιμων επιδοτήσεων.
            
         
               (12)
            
            
               Επιπλέον, με βάση τις πλέον πρόσφατες πληροφορίες που παρασχέθηκαν από τον καταγγέλλοντα στην αίτησή του για καταγραφή, (3) η Επιτροπή έχει στη διάθεσή της επαρκή αποδεικτικά στοιχεία ότι οι πρακτικές επιδοτήσεων των παραγωγών-εξαγωγέων αρχίζουν να προκαλούν σημαντική ζημία (και όχι μόνο απειλή σημαντικής ζημίας) στον ενωσιακό κλάδο παραγωγής.
            
         
               (13)
            
            
               Το αίτημα για καταγραφή, μαζί με τις πληροφορίες που υποβλήθηκαν στη συνέχεια, παρέχει επαρκείς αποδείξεις για την ύπαρξη κρίσιμων περιστάσεων, στο πλαίσιο των οποίων άρχισε να προκαλείται, προς τα τέλη της περιόδου της έρευνας («ΠΕ») (1η Ιανουαρίου 2017 έως 31η Δεκεμβρίου 2017) και κατά το πρώτο τρίμηνο (μεταξύ Ιανουαρίου 2018 και Μαρτίου 2018) της περιόδου μετά την ΠΕ, ζημία η οποία θα είναι δύσκολο να αποκατασταθεί.
            
         
               (14)
            
            
               Πράγματι, η ζημία αυτή προκαλείται από μαζικές εισαγωγές, οι οποίες επωφελούνται από αντισταθμίσιμες επιδοτήσεις, μέσα σε σύντομη χρονική περίοδο. Τα αποδεικτικά στοιχεία δείχνουν μια μαζική αύξηση των εισαγωγών του υπό εξέταση προϊόντος σε απόλυτους αριθμούς και ως προς το μερίδιο της αγοράς την περίοδο μεταξύ Αυγούστου 2017 και του πρώτου τριμήνου της περιόδου μετά την ΠΕ. Ειδικότερα, σύμφωνα με τα διαθέσιμα αποδεικτικά στοιχεία, οι εισαγωγές του υπό εξέταση προϊόντος από την Αργεντινή αυξήθηκαν από 0 τόνους τον Αύγουστο τον 2017 σε 410 600 τόνους (4) κατά το πρώτο τρίμηνο της περιόδου μετά την ΠΕ, με ανάλογη θεαματική αύξηση σε μερίδιο αγοράς από 0 % σε 10 % (5). Από συμπληρωματικά στοιχεία που ελήφθησαν προκύπτει ότι μεταξύ Σεπτεμβρίου 2017 και Φεβρουαρίου 2018 η Αργεντινή εξήγαγε 837 000 τόνους του υπό εξέταση προϊόντος, γεγονός που αποδεικνύει ότι μπορούν να αναμένονται περαιτέρω σημαντικές εισαγωγές για την περίοδο μετά τον Φεβρουάριο του 2018 (6).
            
         
               (15)
            
            
               Τα αποδεικτικά στοιχεία δείχνουν επίσης ότι η μαζική αύξηση των εισαγωγών του υπό εξέταση προϊόντος από την Αργεντινή άρχισε να οδηγεί σε σημαντική επιδείνωση της κατάστασης του ενωσιακού κλάδου παραγωγής, προκαλώντας, μεταξύ άλλων, και συμπίεση των τιμών. Μεταξύ 1ης Σεπτεμβρίου 2017 και 31ης Μαρτίου 2018 οι τιμές του βιοντίζελ FAME (μεθυλεστέρες λιπαρών οξέων) μειώθηκαν κατά 12,3 % (7).
            
         
               (16)
            
            
               Επιπλέον, τα αποδεικτικά στοιχεία που υπέβαλε ο καταγγέλλων στην αίτησή του για καταγραφή δείχνουν ότι η επιδείνωση της κατάστασης στην αγορά οδηγεί σε προγραμματισμένη μείωση της παραγωγής και/ή την προσφυγή σε μερική δραστηριότητα σε τουλάχιστον τρεις εταιρείες στην Ένωση. Αυτό θα οδηγήσει σε σημαντική μείωση της παραγωγής και των πωλήσεων της Ένωσης και θα έχει αρνητικό αντίκτυπο στην απασχόληση στον ενωσιακό κλάδο παραγωγής.
            
         
               (17)
            
            
               Τέλος, η Επιτροπή εκτίμησε κατά πόσον η σημαντική ζημία που άρχισε να γίνεται αισθητή μετά την περίοδο έρευνας είναι δύσκολο να αποκατασταθεί. Στο πλαίσιο αυτό, σημειώνεται ότι το υπό εξέταση προϊόν είναι ιδιαίτερα ευαίσθητο στις μεταβολές των τιμών, όπως καταδεικνύεται από το χαμηλό επίπεδο των εισαγωγών του υπό εξέταση προϊόντος μετά την επιβολή των δασμών αντιντάμπινγκ το 2013 (8) και την επακόλουθη αύξηση των εισαγωγών μετά τη μείωση των δασμών αντιντάμπινγκ τον Σεπτέμβριο του 2017 (9). Υπάρχει κίνδυνος ένας ολοένα αυξανόμενος αριθμός ενωσιακών παραγωγών να θιγούν από τη μείωση των πωλήσεων και τη μείωση των επιπέδων παραγωγής στην περίπτωση που οι εισαγωγές διατηρηθούν στα σημερινά υψηλά επίπεδα σε επιδοτούμενες, κατά τους ισχυρισμούς, τιμές από την Αργεντινή, όπως προκύπτει μέχρι σήμερα. Είναι σαφές ότι ο κίνδυνος αυτός θα επηρεάσει αρνητικά την απασχόληση και τις συνολικές επιδόσεις των ενωσιακών παραγωγών. Επομένως, η μείωση των εισοδημάτων και η μόνιμη απώλεια μεριδίου αγοράς συνιστούν ζημία η οποία είναι δύσκολο να αποκατασταθεί.
            
         3.2.   Αποκλεισμός της επανάληψης της ζημίας
   
   
               (18)
            
            
               Λαμβάνοντας υπόψη τα στοιχεία που αναφέρονται στις αιτιολογικές σκέψεις 14 και 15 και τις εκτιμήσεις που εκτίθενται στην αιτιολογική σκέψη 17, η Επιτροπή θεώρησε αναγκαίο να προετοιμαστεί η πιθανή αναδρομική επιβολή μέτρων με την επιβολή της καταγραφής, προκειμένου να αποτραπεί η επανάληψη της ζημίας αυτής. Πράγματι, οι συνθήκες της αγοράς μετά την ΠΕ τείνουν να επιβεβαιώσουν ότι η κατάσταση του εγχώριου κλάδου παραγωγής επιδεινώνεται λόγω της σημαντικής αύξησης των επιδοτούμενων εισαγωγών ήδη κατά το πρώτο τρίμηνο του 2018. Επομένως, σε περίπτωση που η Επιτροπή καταλήξει στο συμπέρασμα ότι ο εγχώριος κλάδος παραγωγής υφίσταται σημαντική ζημία στο τέλος της τρέχουσας έρευνας, η συλλογή αντισταθμιστικών δασμών σε καταγεγραμμένες εισαγωγές ενδέχεται να κριθεί σκόπιμη, ώστε να αποτραπεί η επανάληψη της ζημίας αυτής.
            
         4.   ΔΙΑΔΙΚΑΣΙΑ
   
   
               (19)
            
            
               Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν σχετικά στοιχεία. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, αν αυτά υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
            
         5.   ΚΑΤΑΓΡΑΦΗ
   
   
               (20)
            
            
               Σύμφωνα με το άρθρο 24 παράγραφος 5 του βασικού κανονισμού, οι εισαγωγές του υπό εξέταση προϊόντος θα πρέπει να υποβάλλονται σε καταγραφή με σκοπό να εξασφαλιστεί ότι, εάν από την έρευνα προκύψουν ευρήματα που οδηγούν στην επιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά στις εισαγωγές που καταγράφονται, σύμφωνα με τις εφαρμοστέες νομικές διατάξεις.
            
         
               (21)
            
            
               Κάθε μελλοντική οφειλή θα εξαρτάται από τα ευρήματα της έρευνας.
            
         
               (22)
            
            
               Στο παρόν στάδιο της έρευνας δεν είναι ακόμη δυνατόν να υπολογιστεί επακριβώς το ποσό της επιδότησης. Ο ισχυρισμός που διατυπώνεται στην καταγγελία με την οποία ζητείται η έναρξη έρευνας κατά των επιδοτήσεων αναφερόταν στην επιβολή, από τις Ηνωμένες Πολιτείες της Αμερικής στις 9 Νοεμβρίου 2017, οριστικών δασμών κατά των επιδοτούμενων εισαγωγών βιοντίζελ από την Αργεντινή, οι οποίοι κυμαίνονταν από 71,45 % έως 72,28 %. Με βάση τις πληροφορίες που ελήφθησαν από τους παραγωγούς της Ένωσης στο πλαίσιο της έρευνας, το επίπεδο εξάλειψης της προκαταρκτικής ζημίας είναι 29,5 %. Σύμφωνα με τις πληροφορίες που είναι διαθέσιμες σε αυτό το στάδιο, το ποσό της μελλοντικής οφειλής ορίζεται στο επίπεδο εξάλειψης της ζημίας, δηλαδή στο 29,5 % κατ αξία της αξίας εισαγωγής CIF του υπό εξέταση προϊόντος.
            
         6.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
   
   
               (23)
            
            
               Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας καταγραφής θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (10),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Οι τελωνειακές αρχές καλούνται, σύμφωνα με το άρθρο 24 παράγραφος 5 του κανονισμού (ΕΕ) 2016/1037, να προβούν στις κατάλληλες ενέργειες για την καταγραφή των εισαγωγών στην Ευρωπαϊκή Ένωση μονοαλκυλεστέρων λιπαρών οξέων και/ή παραφινικών πετρελαίων εσωτερικής καύσης που προέρχονται από σύνθεση και/ή υδρογονοκατεργασία, μη ορυκτής προέλευσης, σε καθαρή μορφή ή εντός μείγματος, που υπάγονται επί του παρόντος στους κωδικούς ΣΟ ex 1516 20 98 (κωδικοί ΤΑRIC 1516209821, 1516209829 και 1516209830), ex 1518 00 91(κωδικοί TARIC 1518009121, 1518009129 και 1518009130), ex 1518 00 95 (κωδικοί TARIC 1518009510), ex 1518 00 99 (κωδικοί TARIC 1518009921, 1518009929 και 1518009930), ex 2710 19 43 (κωδικοί TARIC 2710194321, 2710194329 και 2710194330), ex 2710 19 46 (κωδικοί TARIC 2710194621, 2710194629 και 2710194630), ex 2710 19 47 (κωδικοί TARIC 2710194721, 2710194729 και 2710194730), 2710 20 11, 2710 20 15, 2710 20 17, ex 3824 99 92 (κωδικοί TARIC 3824999210, 3824999212 και 3824999220), 3826 00 10 και ex 3826 00 90 (κωδικοί TARIC 3826009011, 3826009019 και 3826009030), καταγωγής Αργεντινής.
   2.   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
   3.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός 21 ημερών από την ημερομηνία δημοσίευσης του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 55.
   
      (2)  ΕΕ C 34 της 31.1.2018, σ. 37.
   
      (3)  Όλοι οι ενωσιακοί παραγωγοί που ανήκουν στο δείγμα είναι μέλη του καταγγέλλοντος, του European Biodiesel Board.
   
      (4)  
   Πηγή: Βάση δεδομένων Surveillance 2.
   
      (5)  Η κατανάλωση της ΕΕ βασίζεται σε στοιχεία που περιέχονται στην καταγγελία.
   
      (6)  
   Πηγή: Βάση δεδομένων της Αργεντινής για τις στατιστικές των εξαγωγών [https://comex.indec.gov.ar/search/exports/2018/M/38260000/C]
   
      (7)  
   Πηγή: https://www.neste.com/en/corporate-info/investors/market-data/biodiesel-prices-sme-fame
   
      (8)  Εκτελεστικός κανονισμός (ΕΕ) αριθ. 1194/2013 του Συμβουλίου, της 19ης Νοεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Αργεντινής και Ινδονησίας, ΕΕ L 315 της 26.11.2013, σ. 2.
   
      (9)  Εκτελεστικός κανονισμός (ΕΕ) 2017/1578 της Επιτροπής, της 18ης Σεπτεμβρίου 2017, για την τροποποίηση του εκτελεστικού κανονισμού (ΕΕ) αριθ. 1194/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Αργεντινής και Ινδονησίας, ΕΕ L 239 της 19.9.2017, σ. 9.
   
      (10)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, ΕΕ L 8 της 12.1.2001, σ. 1.